text: Ved ikke hvor mange der er strandet
  03 maj 2012 kl. 09.13
  I kølvandet på konkursen i flyselskabet Cimber Sterling er der endnu ikke overblik over, hvor mange Cimber-passagerer, der er strandet i udlandet. Det siger kurator Lise Bo Larsen.
  - Det er muligt, ledelsen har antallet af passagerer, der er strandet i udlandet, men det er ikke en information, der tilgået mig endnu, siger Lise Bo Larsen til Ritzau.
  Cimber Sterling fløj på en del udenlandske ruter og havde især mange europæiske ruter.
  Medarbejderne hos Cimber Sterling er indkaldt til orienteringsmøde om situationen torsdag formiddag.
  Ved konkursen står omkring 600 medarbejdere til at miste jobbet, men sammen med kuratoren vil Cimber Sterlings ledelse forsøge at redde nogle af stumperne af det 62 år gamle flyselskab.
  Blandt andet vil man forsøge at redde fire flyruter, som Cimber Sterling flyver for SAS.
  Ved konkursen, som blev meddelt tidligt torsdag, var alle flyafgange allerede aflyst.
  